Sultan Iskandar Shah

Sultan Alang Iskandar Shah II ibni Sultan Idris Murshidul Azam Shah dimasyhurkan sebagai Sultan Perak yang ke-30.,

menggantikan kekanda baginda, Sultan Abdul Jalil Karamatullah Shah, dan bergelar Sultan Allang Iskandar Shah II. Baginda bersemayam di Istana Kenangan, kemudian berpindah ke Istana Iskandariah, Bukit Chandan, Mukim Sayong, Daerah Kuala Kangsar, Perak.

 Riwayat Awal 
Baginda diputerakan pada 10 Mei 1881 di Kampung Kuala Keboi, Kampar, Perak. Baginda mula bersekolah di Sekolah Inggeris Central di Taiping. Kemudian baginda melanjutkan pendidikan di Balliol College, Oxford, England. Dalam tahun 1902, baginda berangkat balik ke Negeri Perak bersama Paduka ayahanda, Sultan Idris Shah I, selepas Paduka ayahanda menghabiskan lawatannya ke England. Tiga tahun selepas balik ke tanah air, baginda berkhidmat di Pejabat Setiausaha Kerajaan di Taiping.

 Berkhidmat Sebagai Polis dan Aktif Dalam Sukan 
Pada tahun 1906, baginda berkhidmat dalam pasukan polis dan tidak berapa lama kemudian telah dilantik menjadi Penolong Pesuruhjaya Polis di Kuala Lumpur. Kegemaran Baginda ialah bermain bolasepak, hoki serta kriket. Baginda juga merupakan seorang ahli pasukan polo Negeri Selangor dan pasukan polo Negeri-Negeri Melayu Bersekutu. Selepas menjadi Sultan Perak pun baginda masih merupakan pemain polo yang handal dan menubuhkan satu pasukan polo Negeri Perak di Kuala Kangsar.

 Menjadi Raja Bendahara dan Sultan 
Pada tahun 1916, ketika berkhidmat dalam pasukan polis di Kuala Lumpur, baginda telah dipanggil balik ke Perak kerana telah dilantik menjadi Raja Bendahara. Apabila Sultan Abdul Jalil mangkat dalam tahun 1918, baginda ditabalkan menjadi Sultan Perak yang ke-30. Enam tahun kemudian, iaitu tahun 1924, baginda berangkat ke England kerana menyaksikan Pertunjukkan Wembley (iaitu pameran barang-barang keluaran negara-negara di dalam empayar British), sekaligus menghadap Baginda King George Kelima.

Baginda ialah seorang 'amateur jockey' dan mempunyai kira-kira tujuh puluh ekor kuda lumbanya sendiri. Dalam Pasukan Volunteer Infantry iaitu cawangan Pasukan Federated Malay States Volunteer Force (atau singkatnya F.M.S.V.F.), baginda adalah seorang Kolonel, manakala di dalam Pasukan Polis Negeri-Negeri Melayu, baginda berpangkat 'Honorary Inspector General'. Baginda King George Kelima, Raja Inggeris, telah menganugerahkan Darjah Kebesaran 'Knight Commander of the Order of Saint Michael and Saint George', K.C.M.G., yang membawa gelaran "Sir' kepada baginda.

Selaku seorang penyokong kuat penubuhan 'Malay Regiment' (sekarang dikenalikan sebagai Askar Melayu Diraja), baginda telah mendesakkan bahawa kuasa pentadbiran yang sejak penubuhannya dipegang oleh pegawai Inggeris, khususnya Residen Jeneral Negeri-Negeri Melayu Bersekutu, telah dirombak mengikut sistem desentralisasi dan pangkat-pangkatnya dibahagikan semula kepada semua Sultan mahupun Residen dan Majlis Mesyuarat Negeri-Negeri Melayu itu. Baginda pernah membawa desakan baginda semasa berangkat ke England serta mengemukakannya kepada Setiausaha Negara Bagi Tanah-Tanah Jajahan British di London, dan berjaya memperolehi kelulusan dan restu Setiausaha Negara itu.

Dengan rayuan baginda kepada pihak Kerajaan Inggeris, daerah Dindings dan Pulau Pangkor (sekarang dinamakan daerah Manjung) yang telah diberikan kepada Kompeni Inggeris dalam tahun 1826, diserahkan balik kepada Kerajaan Negeri Perak pada tahun 1935.

 Sultan yang Warak 
Tuanku turut dikenali sebagai seorang raja yang alim. Baginda pernah berkata kepada rakyatnya bahawa celakalah seseorang lelaki itu jika tidak menghadiri Solat Jumaat tanpa sebab. Baginda turut melantik seorang alim ulama agama Islam bernama Shaikh Muhammad Saleh yang berasal dari Minangkabau, Sumatera, untuk menjalankan kerja-kerja tabligh di Teluk Anson (sekarang dinamakan Teluk Intan). Sheikh Muhammad Saleh digelarkan Sheikhul-Islam (pangkat itu sesama dengan mufti sekarang) bagi Negeri Perak. Baginda sendiri selalu melawat dan memberi titah ucapan mengenai ajaran agama Islam kepada rakyat di seluruh Negeri Perak.

Dalam pemerintahan baginda, baginda telah mengurniakan gelaran 'Orang Kaya-kaya Mahakurnia Indera Diraja' kepada Alang Ahmad bin Muhanmmad Yunus. Gelaran baru ini menggantikan gelaran 'Orang Kaya-Kaya Maharaja Lela Tan Lela Putera' yang telah dimansuhkan selepas pembunuhan J.W.W. Birch dahulu. Bagaimanapun, gelaran ini pula disingkirkan pada tahun 1987 supaya gelaran lama 'Orang Kaya-Kaya Seri Agar Diraja' dapat dihidupkan kembali.

 Mangkat 
Setelah memerintah selama 20 tahun lamanya dengan jayanya, Sultan Iskandar Shah mangkat pada 14 Ogos 1938 dan dimakamkan di Makam Diraja Bukit Chandan, Kuala Kangsar. Baginda bergelar Marhum Kaddasullah.

Legasi
Istana Iskandariah dan Jambatan Iskandariah di Kuala Kangsar mengambil sempena nama baginda.

 Lihat juga 
 Sejarah Perak
 Sultan Perak

 Nota kaki 

Kategori:Kelahiran 1876
Kategori:Kematian 1938
Kategori:Sultan Perak abad ke-20